Manden blev skudt, efter han havde kastet en kniv mod en politibetjent.

En 48-årig mand er natten til torsdag død, efter han blev skudt af politiet kort før klokken 02.00.

Manden blev skudt, da politiet var taget ud til hans adresse i Rønne efter meldinger om husspetakler og høj musik. I den forbindelse angreb han en betjent med kniv.

- Da betjentene tager hans musikanlæg, bliver han meget vred og angriber den ene betjent med kniv. I den forbindelse bliver der affyret skud i nødværge, siger Peter Jørgensen, der efterforskningsleder og vicepolitiinspektør ved Bornholms Politi til TV 2.

Ifølge Bornholms Politi begyndte betjentene straks at give førstehjælp til manden, indtil ambulancen var fremme. Men den 48-åriges mands liv stod ikke til at redde, og kort tid efter ankomst til akutmodtagelsen på Bornholms Hospital afgik han ved døden.

Kastede kniv mod betjent

Betjenten, der ifølge Den Uafhængige Politiklagemyndighed blev ramt af en kastet kniv, fik læssioner i ryggen. Han er efterfølgende blevet behandlet på akutmodtagelsen, men er udskrevet igen og uden for livsfare.

- Han har det efter omstændighederne godt fysisk, men ikke så godt rent psykisk, siger Peter Jørgensen.

Foruden den 48-årige mand var der også en kvinde i lejligheden, men ifølge Peter Jørgensen var hun ikke med til at angribe betjentene.

Kendt af politiet

Den nu afdøde mand var ikke ukendt af politiet.

- Vi kender ham i forvejen for lignende tilfælde (husspetakler og høj musik, red.), siger Peter Jørgensen.

Ifølge Den Uafhængige Politiklagemyndighed, der undersøger sagen, blev der afgivet et skud, som ramte manden i siden.